
1. Puncte de vedere privind situaţia din Irak

 

Condoleezza Rice, consilierul pentru probleme de securitate naţională al preşedintelui George W. Bush, a subliniat, la 7 septembrie a.c., necesitatea unei implicări internaţionale în Irak, apreciind faptul că rolul ONU trebuie să fie mai important în această ţară. "Credem că o rezoluţie ONU ar putea ameliora participarea internaţională. Situaţia din Irak se schimbă şi este important ca rolul ONU să evolueze în acelaşi ritm", a declarat Condoleezza Rice. 

Consiliul de Securitate ONU a început, recent, dezbaterea unui proiect american de rezoluţie pentru crearea unei forţe internaţionale sub mandat ONU în Irak. "A sosit timpul să fie adoptată o nouă rezoluţie pentru ca unele state, care au cerut un astfel de mandat, să aibă posibilitatea să se implice în Irak (..) Există, fără îndoială, state care nu vor putea contribui cu trupe, însă este important să obţinem şi sprijin financiar", a adăugat Condoleezza Rice. 

Consilierul prezidenţial s-a declarat mulţumit de evoluţia discuţiilor cu anumiţi aliaţi, inclusiv cu statele care s-au opus intervenţiei militare. "Am purtat cu responsabilii germani, francezi şi ruşi discuţii în timpul cărora ne-au anunţat că doresc să studieze proiectul de rezoluţie", a menţionat oficialul american. "Irakul reprezintă o etapă importantă în cadrul războiului împotriva terorismului (...). Este o luptă la care trebuie să se asocieze toate statele care apără libertatea", a apreciat C. Rice, care a recunoscut că Iranul reprezintă, la rândul său, o problemă dificilă pentru Statele Unite şi pentru mapamond. În legătură cu o eventuală schimbare a regimului din Iran, consilierul american a afirmat că poporul acestei ţări şi-a făcut cunoscută, în repetate rânduri, dorinţa de libertate. "Dacă analizaţi programul lor nuclear, precum şi surprinderea şi neliniştea Agenţiei Internaţionale pentru Energie Atomică (AIEA) în legătură cu descoperirile pe care le-a făcut în Iran (...), este necesar să ne concentrăm, din nou, atenţia asupra acestei ţări. Iranul este o sursă pentru terorism (...) Vom continua să cerem guvernului iranian să predea Statelor Unite teroriştii pe care îi deţine", a declarat Condoleezza Rice. Autorităţile iraniene au recunoscut că au arestat, după atentatele din septembrie 2001, mai mulţi membri ai reţelei Al-Qaida, pe care Statele Unite doresc să îi interogheze. 

La rândul său, preşedintele american, George W. Bush, a solicitat Organizaţiei Naţiunilor Uite să depăşescă divergenţele din trecut şi să îşi asume un rol mai important în Irak, în principal în ceea ce priveşte trimiterea de militari. De asemenea, George W. Bush a solicitat Congresului american, în cadrul unui discurs susţinut la Casa Albă, să voteze un buget de 87 de miliarde de dolari pentru reconstrucţia Irakului, dar şi a Afganistanului. "Membrii Naţiunilor Unite au acum ocazia să-şi asume un rol mai important pentru a permite Irakului să devină o ţară liberă şi democratică. Recunosc că nu toţi prietenii noştri au fost de acord cu decizia noastră de a aplica rezoluţiile Naţiunilor Unite şi de a-l înlătura de la putere pe Saddam Hussein. În pofida neînţelegerilor din trecut, trebuie să ne îndeplinim obligaţiile actuale", a apreciat George W. Bush. 

Irakul a devenit frontul principal în lupta împotriva terorismului şi, potrivit declaraţiilor preşedintelui SUA, strategia americană are trei obiective: anihilarea teroriştilor, instituirea unui Irak liber şi ajutarea poporului irakian, pentru ca acesta să îşi asume responsabilitatea pentru securitatea ţării. "Triumful democraţiei în Irak, Afganistan sau în alte regiuni va fi o lovitură serioasă pentru terorismul internaţional", a declarat George W. Bush. Preşedintele american a recunoscut că autorii atacurilor îndreptate împotriva celor 130.000 de militari americani care se află în Irak au propriile obiective. "Teroriştii au un obiectiv strategic: doresc să părăsim Irakul înainte de a ne termina munca", a mai afirmat preşedintele american. 

 

▪ O nouă dispută transatlantică pe marginea rolului ONU în Irak

 

Franţa şi Germania au avertizat Marea Britanie şi Statele Unite că proiectul de rezoluţie înaintat de acestea Consiliului de Securitate al ONU nu îi conferă organizaţiei un rol acceptabil, consemnează cotidianul britanic "The Guardian". În aceeaşi zi, cotidianul "Financial Times" apreciază că cele două state europene au reluat alianţa împotriva politicii americane faţă de Irak, lansând obiecţii comune la adresa celei mai recente propuneri a SUA de a implica ONU în stabilizarea Irakului postbelic. 

Argumentul invocat de Franţa şi Germania a fost acela că proiectul de rezoluţie nu acordă suficientă responsabilitate ONU şi nu ar conduce la un transfer rapid de putere în favoarea guvernului irakian, prin urmare fiind în mare măsura inacceptabil. "Suntem foarte departe de a avea în faţă a rezoluţie pe care să o putem accepta", a declarat preşedintele francez, Jacques Chirac, după discuţiile pe care le-a avut, recent, la Dresda cu cancelarul german, Gerhard Schroeder. Acesta din urmă a apreciat propunerea de rezoluţie a SUA drept "insuficient de dinamică şi incompletă".

La începutul lunii septembrie, preşedintele francez a cerut SUA să ia măsuri neîntârziate pentru a transfera întreaga putere politică în mâinile irakienilor şi sub mandat ONU. De asemenea, în cadrul conferinţei de presă lunare pe care o susţine, premierul britanic, Tony Blair, a comunicat o opinie similară în acest sens: necesitatea intensificării rolului guvernului irakian. Recent, ministrul britanic al apărării, Geoffrey Hoon, a anunţat că prezenţa britanică în sud-estul Irakului este de 11.000 de soldaţi, iar ministrul afacerilor externe, Jack Straw, a cerut trimiterea a încă 5.000 de soldati. În cadrul conferinţei de presă, premierul britanic s-a opus însă în mod evident oricărei desfăşurări de noi trupe britanice în Irak.

Cu toate acestea, preşedintele Franţei şi cancelarul Germaniei au declarat că sunt deschişi şi ar accepta un compromis, angajându-se să aducă îmbunătăţiri proiectului înaintat de SUA. Secretarul de stat american, Colin Powell, a declarat că va analiza comentariile celor doi lideri europeni: "aş fi încântat să primesc sprijinul lor constructiv şi să pornim din acel punct". 

O analiză pe marginea proiectului de rezoluţie propus de SUA la 3 septembrie a.c., publicată de cotidianul "The International Herald Tribune", remarcă faptul că Rusia şi China au răspuns mai puţin critic comparativ cu Franţa şi Germania. Purtătorul de cuvânt al MAE chinez, Kong Quan, a declarat că propunerea SUA de a spori rolul ONU în Irak este în concordanţă cu obiectivele Chinei legate de situaţia din Irak. În acelaşi context, ministrul rus de externe, Igor Ivanov, a anunţat că este posibil ca Rusia să decidă trimiterea unor trupe de menţinere a păcii în Irak. De asemenea, şi Italia a salutat iniţiativa americană: "Cred că o foarte bună analiză, urmată de adoptarea formei finale a noii rezoluţii ar reprezenta un moment important în direcţia unei noi coeziuni între europeni", a declarat şeful diplomaţiei italiene.

Ghasan Salame, fost consilier politic al şefului misiunii ONU în Irak, Sergio Vieira de Mello (asasinat în urma unui atentat terorist organizat la sediul ONU din Irak, la 19 august a.c.), a declarat la 4 septembrie a.c. că este posibil ca Franţa, Rusia şi alte state membre ale Consiliului de Securitate să sprijine o nouă rezoluţie ONU care să prevadă desfăşurarea unei forţe multilaterale în Irak sub comanda SUA. Această forţă finanţată din fondurile ONU va contribui la stabilizarea Irakului, însă G. Salame consideră că forţa ONU trebuie în mod necesar dublată de o rapidă cedare a puterii politice în mâinile irakienilor, oficialul libanez apreciind că administratorul civil american din Irak, Paul Bremer, nu trebuie să fie înlocuit de un oficial al ONU, ci de o conducere irakiană. Acesta consideră că asigurarea securităţii va rămâne o problemă crucială în Irak, prezenţa trupelor ONU care să se ocupe de menţinerea păcii permiţând soldaţilor americani să se concentreze asupra neutralizării celulelor de rezistenţă ale teroriştilor irakieni. Potrivit oficialului libanez, "trupele străine nu vor reuşi să pună pe picioare Irakul", deoarece singura modalitate de a stabiliza situaţia în acest stat este aceea de a ceda irakienilor puterea politică. Pentru atingerea acestui scop, Ghasan Salame a propus trei măsuri ce trebuie rapid adoptate:

- crearea unui guvern interimar, cel mai rapid mod de a realiza acest lucru fiind o fuziune între consiliul de guvernare de tranziţie şi Cabinetul irakian recent format (alcătuit din 25 de membri reprezentativi pentru principalele etnii şi religii din Irak). Noul organism ar trebui să aibă între 20 şi 25 de membri, iar ONU ar urma să îl recunoască drept guvern legitim al Irakului; 

- Irakul trebuie să obţină cât mai rapid controlul asupra bugetului naţional, astfel încât guvernul interimar să poata lua decizii în privinţa modului şi direcţiilor prioritare în care să fie cheltuite sumele limitate de care dispune;

- ar trebui iniţiate discuţiile pe marginea noii Constituţii irakiene care va conferi structura politică democratică a noului Irak. Comisia constituţională ar trebui să aibă în componenţă 25 de membri, deja numiţi, la care să se adauge alţi 100 de membri selectaţi şi numiţi de guvernul interimar. Astfel, o nouă Constituţie poate fi redactată până în ianuarie 2004, urmând ca aceasta să fie adoptată în cadrul unui referendum, data alegerilor fiind propusă pentru perioada martie-aprilie 2004.

Oficialul libanez s-a arătat îngrijorat de eforturile americane de stabilizare a Irakului, "SUA riscând o întoarcere în timp prin transferul puterii în mainile liderilor tribali şi religioşi". "Asistăm la o libanizare a Irakului şi regret asta. Irakul devine tot mai puţin o ţară laică şi tinde să revină la vechile sale clivaje", a declarat acesta. 

 

2. Situaţia din Orientul Mijlociu

Fostul premier palestinian, Mahmud Abbas, (care a demisionat la 6 septembrie a.c.), a anunţat, la 4 septembrie, într-un discurs rostit în faţa Consiliului Legislativ Palestinian (CLP), reunit la Ramallah, că l-a numit din nou pe Saeb Erakat în funcţia de negociator-şef pentru aplicarea "foii de parcurs". Apropiat al preşedintelui Autorităţii Palestiniene Yasser Arafat, S. Erakat a fost numit în funcţia de ministru însărcinat cu negocierile în luna aprilie 2003, dar a demisionat în semn de protest faţă de decizia de a nu fi inclus într-o delegaţie care urma să aibă o întrevedere cu premierul israelian, Ariel Sharon. 

Pe de altă parte, M. Abbas a respins posibilitatea de a recurge la forţă împotriva opoziţiei palestiniene, reprezentată de organizaţiile Hamas şi Jihadul Islamic, principalele mişcări radicale islamiste palestiniene. "Nu vom trata opoziţia într-un mod poliţienesc, ci ne vom axa pe dialog. Am mobilizat miniştri, deputaţi şi diferite personalităţi pentru a explica opoziţiei că ne vom expune unor riscuri, în situaţia în care nu ne vom calcula cu atenţie acţiunile. Opoziţia a acceptat să coopereze", a precizat el. 

Premierul palestinian a solicitat Statelor Unite să înceteze boicotul împotriva lui Yasser Arafat, precizând că acesta este "preşedintele constituţional şi legitim, precum şi liderul istoric al palestinienilor". "Poziţia americanilor faţă de Y. Arafat este indusă de Guvernul israelian şi respinsă în totalitate de comunitatea internaţională", a subliniat el. 

Preşedintele Autorităţii Palestiniene, Yasser Arafat, a apreciat că "foaia de parcurs", planul de pace internaţional pentru Orientul Mijlociu, "este moartă, ca urmare a recentelor raiduri israeliene în teritoriile palestiniene". De asemenea, Y. Arafat a apreciat că Statele Unite nu au făcut suficiente eforturi pentru a susţine planul de pace, sugerând că Administraţia americană este preocupată mai mult de situaţia din Irak şi de alegerile prezidenţiale care vor avea loc în 2004 în SUA. 

Declaraţiile lui Yasser Arafat, preşedintele Autorităţii Palestiniene, privind "moartea foii de parcurs", planul de pace pentru soluţionarea conflictului din Orientul Mijlociu, nu au nici o valoare, susţine secretarul de stat american, Colin Powell. "Comentariile sale nu înseamnă prea mult pentru mine şi nu intenţionez să îi răspund", a declarat acesta, într-o conferinţă de presă organizată la Departamentul de Stat. 

Nabil Abu Rudeina, consilier al liderului Autorităţii Palestiniene, a precizat, fără să comenteze declaraţiile preşedintelui: "Partea palestiniană respectă în continuare foaia de parcurs, iar planul există". 

La rândul său, ambasadorul Israelului în Germania, Shimon Stein, a declarat că "foaia de parcurs nu este moartă, ci doar bolnavă grav". "Din punctul meu de vedere, foaia de parcurs nu este moartă, iar cel care a constatat decesul a contribuit din plin la situaţia pe care o vedem în prezent", a răspuns ambasadorul S. Stein. 

Înaltul reprezentant al Uniunii Europene pentru Politică Externă, Javier Solana, a insistat asupra necesităţii de a menţine "în viaţă" foaia de parcurs. "Nu vreau să văd nici un articol de presă în care să se spună că foaia de parcurs este muribundă. Trebuie să menţinem în viaţă acest plan de pace", a declarat J. Solana, în cadrul unei conferinţe de presă, la Beirut. "Traversăm o perioadă extrem de delicată, dar continuu să cred şi să sper că vom depăşi aceste obstacole", a adăugat oficialul european. 

*

Premierul palestinian, Mahmoud Abbas, a demisionat, la 6 septembrie a.c., după patru luni de la instalarea în funcţie, perioadă în care nu a putut găsi sprijinul de care avea nevoie din partea clasei politice palestiniene pentru a construi o relaţie cu Israelul. Potrivit analiştilor, demisia lui M. Abbas pune capăt eforturilor americane de implementare a planului de pace cunoscut sub denumirea de "Foaia de parcurs", care şi aşa fusese pus la grea încercare de ultimele atentate teroriste palestiniene şi replicile israeliene. 

Aceştia au remarcat faptul că, la patru luni de la preluarea atribuţiunilor, colaborarea sa cu Y. Arafat s-a transformat în luptă deshisă, astfel încât preşedintele Parlamentului palestinian, Ahmad Qorei, declara recent că "divergenţele dintre cei doi lideri sunt atât de mari, încât nu mai pot conlucra". Devenit în anul 1996 Secretar-general, numărul doi al Organizaţiei pentru Eliberarea Palestinei (OEP), condusă de Y. Arafat, M. Abbas va rămâne în istorie ca principalul artizan, din partea palestiniană, al acordurilor de la Oslo, semnate în 1993, cu Israelul. Analiştii consideră că principala calitate a lui M. Abbas în ochii americanilor şi israelienilor a fost aceea de a se opune militantismului de tip "Intifada", specific lui Y. Arafat. Această imagine i-a adus, însă, prejudicii pe plan intern, unde M. Abbas nu a reuşit să devină popular, el fiind chiar ameninţat cu alungarea din teritorii. Potrivit unui sondaj efectuat la începutul lunii aprilie 2003 în Cisiordania şi Gaza, la întrebarea "care este personalitatea în care aveţi cea mai mare încredere?", M. Abbas s-a situat abia pe poziţia a şaptea, cu 1,8% din voturi, în timp ce Arafat se situa pe primul loc, cu 21%.

Demisia premierului palestinian Mahmud Abbas pune la încercare strategia americană referitoare la Orientul Mijlociu şi arată limitele acesteia în ceea ce priveşte conflictele din tabăra palestiniană şi recrudescenţa violenţelor din regiune, au declarat, la 7 septembrie a.c., o serie de experţi ai Administraţiei americane. Casa Albă a dat asigurări că foaia de parcurs va fi menţinută şi a reamintit importanţa pe care o conferă funcţiei de premier palestinian, pentru punerea în aplicare a reformelor în teritoriul palestinian. 

Specialiştii pe probleme referitoare la Orientul Mijlociu pun la îndoială strategia americană, ca urmare a demisiei lui M. Abbas, pe fondul agravării violenţelor din regiune. "Demisia acestuia a reprezentat, în primul rând, o lovitură pentru politica palestiniană, dar a demonstrat şi limitele politicii de îndepărtare a lui Yasser Arafat", a apreciat Judith Kipper, membru al institutului "Council on Foreign Relations". "Declaraţiile potrivit cărora nu vor avea loc discuţii cu Y. Arafat, deşi acesta este un simbol al naţionalismului palestinian şi o persoană care încă deţine multă putere, reprezintă o greşeală", a declarat J. Kipper. 

"A avea un interlocutor în regiunea palestiniană este o problemă crucială, iar demisia lui Mahmud Abbas demonstrează gravitatea situaţiei", a declarat fostul negociator pentru Orientul Mijlociu, Aaron Miller. "SUA nu au un reprezentant politic de înalt nivel, care să menţină o presiune constantă asupra celor două părţi. Americanii trebuie să joace un rol mai important în ceea ce priveşte o diplomaţie serioasă şi desemnarea unui emisar. Trebuie să schimbăm nivelul şi tipul angajamentului nostru", a afirmat el. 

Liderul palestinian, Yasser Arafat, i-a cerut preşedintelui Parlamentului, Ahmad Qorei (Abu Alaa), să îi succeadă în funcţie lui Mahmud Abbas. "Preşedintele Y. Arafat i-a cerut oficial lui Abu Alaa să formeze viitorul Cabinet, iar Comitetul Central al Fatah şi CEOEP (Comitetul Central al Organizaţiei pentru Eliberarea Palestinei) au fost de acord cu acest demers", a declarat Nabil Abu Rudeina, principalul consilier al liderului palestinian. Abu Alaa, în vârstă de 66 de ani, actual preşedinte al Consiliului Legislativ (Parlamentul palestinian), este unul dintre principalii artizani ai acordurilor de la Oslo din 1993, privind autonomia palestiniană. 

 

3. Reuniunea informală a miniştrilor de externe ai UE

 

Miniştrii Afacerilor Externe din statele membre UE s-au întâlnit în perioada 4-5 septembrie a.c. la Riva del Garda, în nordul Italiei, pentru a pregăti conferinţa interguvernamentală referitoare la Constituţia Europei extinse, care va avea loc, în octombrie 2003, la Roma, şi în timpul căreia se vor discuta Constituţia Europei extinse, dar şi chestiuni legate de Irak şi Orientul Mijlociu. 

Potrivit analiştilor, reuniunea ministrilor de externe ai UE a confirmat aşteptările generale că negocierile pe marginea viitorului Tratat Constituţional al UE vor fi dificile. "Cei 25" au convenit că ar fi mai realist să se vorbească despre luna mai 2004 (înaintea algerilor pentru viitorul Parlament European) drept termen limită pentru adoptarea Constituţiei UE. 

Între membrii UE s-au format, deja, două tabere: prima este reprezentată de grupul membrilor fondatori ai Uniunii (Benelux, Franţa, Germania şi Italia), care insistă ca proiectul de Constituţie elaborat, după luni întregi de anevoioase tratative de Convenţia pentru Viitorul Europei condusă de Valery Giscard d'Estaing să sufere modificări minime. Cea de-a doua, reprezentând interesele ţărilor mici şi mijlocii şi a celor zece viitori membri, nu este de acord cu aproape nici unul dintre principiile de bază ale proiectului. Acest grup contestă principiul preşedintelui ales al Consiliului European şi insistă pentru menţinerea sistemului preşedinţiei semestriale a Uniunii; de asemenea, acest grup de state doreşte ca fiecare stat membru al Uniunii să aibă cel puţin un reprezentant în Comisia Europeană.

Nici în privinţa politicii externe şi de securitate membrii UE nu au ajuns la un consens, ei având păreri diferite asupra necesităţii consolidării unei forţe europene de apărare. În privinţa adoptării unei poziţii comune asupra situaţiei din Irak şi a perspectivei de implicare internaţională în zonă, poziţiile statelor sunt, de asemenea, divergente. 

Miniştrii de externe ai ţărilor membre UE au ajuns, totuşi, la un consens cu privire la înscrierea ramurii politice a grupării Hamas pe lista organizaţiilor teroriste, a anunţat ministrul francez de externe, Dominique de Villepin. Dar decizia efectivă care va fi luată la următoarea reuniune a Consiliului de miniştri european, "trebuie să se situeze în cadrul unei reluări a iniţiativei de pace, al unui demers puternic şi voit din partea comunităţii internaţionale", a precizat ministrul francez. "Dorim să cerem cu tărie Israelului să se angajeze pe deplin în implementarea foii de parcurs, prin gesturi concrete, precum oprirea colonizării şi a construcţiei zidului de demarcaţie, acţiuni care prejudiciază deciziile politice", a afirmat D. Villepin. 

Aripa militară a Hamas figurează pe lista organizaţiilor considerate drept teroriste de Uniunea Europeană, încă de la întocmirea acestei liste, la sfârşitul anului 2001. Înscrierea pe acestă listă şi a aripii politice are drept consecinţă îngheţarea averilor organizaţiei în ţările membre UE.

În cadrul reuniunii a fost discutată şi problema relaţiilor cu Republica Moldova, în contextul extinderii UE. Oficialii europeni sunt destul de rezervaţi privitor la perspectivele dezvoltării unei relaţii mai profunde dintre Moldova şi UE. Comisarul pentru relaţii externe, Chris Patten, şi Înaltul Reprezentant pentru Politica Externă şi de Securitate Comună (PESC), Javier Solana, au prezentat un raport privind evitarea unor noi linii de separare în Europa lărgită. 

Pentru a nu izola state ca Moldova, Ucraina sau Croaţia, UE elaborează noi abordări ale relaţiilor cu statele europene ne-candidate la aderare. Astfel, pentru Europa de Sud-Est a fost lansat Procesul de Stabilizare şi Asociere (PSA), iar în cazul Ucrainei, Moldovei şi Belarusului se preconizează acordarea unui statut special de vecini, care ar facilita accesul pe piaţa comună a UE, dacă statele respective avansează în promovarea reformelor şi a respectării drepturilor omului. În documentele Consiliului de miniştri al UE se menţionează că Uniunea va acorda o atenţie specială creării unui cadru de relaţii cu cele 3 state post-sovietice, ţinându-se cont de existenţa unui cadru al relaţiilor cu regiunea Mării Mediterane (procesul de la Barcelona) şi cu Europa de Sud-Est (PSA). 

Pe parcursul reuniunii, preşedinţia italiană a UE a confirmat dorinţa de a închide cât mai multe capitole de negociere cu România şi Bulgaria până la sfârşitul acestui an. Ministrul de externe italian, Franco Frattini, a precizat că preşedinţia italiană are şi avizul favorabil al Comisiei Europene în acest sens, ca şi în ceea ce priveşte reflectarea în raportul de ţară a progreselor făcute de România şi Bulgaria în pregătirea pentru aderare. 

 

 

 

4. Situaţia din Coreea de Nord

Potrivit agenţiei oficiale KCNA, Parlamentul nord-coreean a aprobat, la 3 septembrie a.c., decizia Guvernului de consolidare a arsenalului nuclear. Adunarea Populară Supremă a aprobat comunicatul difuzat de Ministerul Afacerilor Externe, potrivit căruia RPD Coreeană nu are altă opţiune decât consolidarea arsenalului nuclear, pentru descurajarea unui atac american. "Adunarea Populară Supremă a apreciat ca fiind juste toate măsurile luate de Ministerul Afacerilor Externe cu autorizaţia Guvernului. Adunarea a susţinut şi aprobat aceste măsuri şi a decis să adopte anumite dispoziţii în acest sens", se arată în comunicatul agenţiei. 

La finalul discuţiilor multilaterale de la Beijing, Ministerul nord-coreean al Afacerilor Externe a declarat că RPD Coreeană "şi-a pierdut orice interes şi speranţă în negocieri" şi nu are altă opţiune decât "consolidarea metodelor de disuasiune nucleară, ca măsură de autoapărare faţă de un eventual atac american". RPD Coreeană intenţionează să continue, totuşi, procesul de negocieri, însă critică atitudinea ostilă a Statelor Unite. De asemenea, autorităţile nord-coreene au subliniat că programul nuclear este unul strict defensiv.

Secretarul american de stat, Colin Powell, a confirmat informaţiile potrivit cărora Coreea de Nord ar fi ameninţat, în timpul negocierilor de la Beijing, că va efectua teste nucleare. Mai mulţi responsabili americani au menţionat ameninţările lansate de regimul de la Phenian, însă aceste informaţii nu au fost confirmate oficial. Pe de altă parte, Rusia a negat existenţa unor declaraţii de acest tip din partea Coreii de Nord. 

C. Powell a adăugat că Statele Unite nu se vor lăsa influenţate de ameninţările nord-coreene şi vor continua să caute o soluţie diplomatică pentru criza provocată de reluarea programului nuclear al acestei ţări. "Sperăm că nord-coreenii vor înţelege că poziţia noastră este una serioasă şi vor alege să răspundă tot atît de serios, nu prin ameninţări de acest gen", a subliniat şeful diplomaţiei americane. 

La rândul său, ministrul sud-coreean al Reunificării, Jeong Se-hyun, a apreciat că ameninţarea RPD Coreene privind sporirea arsenalului nuclear este o tactică care are rolul de a consolida poziţia Coreii de Nord pentru viitoarele negocieri multilaterale pe această temă. "Această ameninţare este un fel de tactică pentru a face presiuni înaintea negocierilor", a declarat Jeong Se-hyun.

5. Principalele teme ale discursului adresat naţiunii americane de preşedintele George W. Bush 

 

Principalele teme abordate la 7 septembrie a.c. de preşedintele SUA, George W. Bush, în discursul adresat naţiunii au vizat situaţia din Irak şi participarea americană în această ţară, războiul declanşat împotriva terorismului internaţional, relaţia cu ONU şi noua rezoluţie înaintată Consiliului de Securitate pentru implicarea altor state într-o forţă multinaţională de menţinere a păcii, precum şi reconstrucţia Afganistanului şi Irakului. 

Preşedintele american a evidenţiat faptul că, în Irak, "SUA ajută un popor, care suferă de multă vreme, să îşi construiască o societate demnă şi democratică, un demers greu şi costisitor, dar care merită efortul şi care este esenţial pentru securitatea americană". El a precizat că Orientul Mijlociu poate deveni, astfel, o regiune a păcii şi progresului şi nu un exportator de violenţă şi terorism. "Triumful democraţiei şi toleranţei în ţări ca Irak, Afganistan şi chiar mai departe ar însemna o lovitură serioasă dată terorismului internaţional", a subliniat George W. Bush, adăugând că, la cinci luni după eliberarea adusă poporului irakian, "diverse grupuri înarmate, fie susţinatori ai lui Saddam Hussein, fie terorişti străini, încearcă să aducă din nou tirania la putere". 

Preşedintele american a evocat momentul din urmă cu doi ani (după atentatele de la 11 septembrie 2001) când a precizat în faţa Congresului SUA că lupta contra terorismului va fi lungă şi grea, un război diferit, dus pe mai multe fronturi, dintre care Irakul este acum cel principal şi unde obţinerea victoriei este esenţială şi prioritară. "Strategia americană în Irak are trei obiective, a mai spus preşedintele George W. Bush, respectiv distrugerea teroriştilor, obţinerea sprijinului altor state pentru un Irak liber şi ajutorarea irakienilor în asumarea responsabilităţii propriei apărări şi construirii unui viitor". Pentru aceasta, el a estimat că cei aproape 130.000 de militari americani dislocaţi în Irak sunt suficienţi, aceştia sunt completaţi de alţi 20.000 de militari din alte ţări, iar comandanţii americani au solicitat formarea şi desfăşurarea unei a treia divizii multinaţionale la faţa locului. În acest sens, preşedintele american a declarat că unele ţări au cerut o autorizare explicită a Consiliului de Securitate al ONU, George W. Bush solicitându-i secretarului de stat, Colin Powell, să prezinte o noua rezoluţie Consiliului tocmai pentru autorizarea creării acestei forţe multinaţionale în Irak, sub conducerea SUA. 

Preşedintele american a evocat divergenţele anterioare ale aliaţilor în privinţa răsturnării prin forţă a regimului condus de Saddam Hussein, dar a precizat că acum membrii ONU au ocazia şi responsabilitatea de a-şi asuma un rol mai consistent pentru asigurarea libertăţii şi democratizării Irakului. George W. Bush a asigurat că SUA vor încuraja transferul paşnic de suveranitate şi de autoritate catre poporul irakian. "Proiectul de rezoluţie prezentat de Colin Powell Consiliului de Securitate este de natură să încurajeze Consiliul de guvernare de tranziţie de la Bagdad să pună la punct un plan şi un calendar pentru redactarea unei Constituţii şi desfăşurarea de alegeri libere", a mai spus preşedintele SUA. "Secretarul de stat american va avea pe parcursul lunii septembrie a.c. întâlniri cu reprezentaţii mai multor state pentru a discuta contribuţia acestora şi la reconstrucţia Afganistanului", a adăugat preşedintele american. 

Preşedintele SUA a evocat necesitatea alocării de noi resurse financiare pentru aplicarea strategiei în regiune, atât la nivel militar american, cât şi pentru eforturile de reconstrucţie din Irak şi Afganistan, precizând că a solicitat Congresului 87 de miliarde de dolari pentru operaţiunile generale în curs, estimând că pentru anul viitor va fi nevoie de un fond de 66 de miliarde de dolari. 

